**Tema: Liefde wen!**

Vandag wil ek ’n ‘amazing’ storie met julle deel, die storie van ‘Angola’. Wie van julle was al in ‘Angola’? .....

Dis nie daardie ‘Angola’ nie, dis nie die land net bokant Namibië nie, dis ’n ander ‘Angola’, ’n plek waar ek vermoed niemand van julle al was nie, maar wat niemand van ons, hopelik, na vanaand sal vergeet nie...

Maar voor ons daar kom, ons is besig met 1 Korintiërs 13 en vanaand gaan ons veral op die laaste deel fokus. Kom ons luister weer:

1 Korintiërs 13

NLV: 1Al sou ek enige taal op aarde of selfs in die hemel kon praat, maar ek kom die liefde kort, het ek ’n galmende trom of ’n klinkende simbaal geword. 2En al sou ek die gawe van profesie hê, en sou ek alle geheime kon ontrafel, en al die kennis ter wêreld hê, en al sou ek genoeg geloof hê om berge te verskuif, maar ek kom die liefde kort, sou ek ’n ronde nul wees.

3En al sou ek al my besittings vir die armes gee en selfs my liggaam opoffer sodat ek my daarop kon beroem, maar ek kom die liefde kort, sou dit my niks help nie. 4Die liefde is geduldig en vriendelik, die liefde is nie jaloers nie, die liefde blaas nie sy eie beuel nie, is nie vol van homself nie. 5Dit tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat hom aangedoen word nie.

6Dit treur oor die onreg wat plaasvind, en juig as die waarheid seëvier. 7Die liefde bly stil oor ander se foute, dit bly steeds vertrou, dit hou aan met hoop, dit verduur alles. 8Die liefde sal nooit vergaan nie. Maar profesieë sal tot niet gaan, die spreek in tale sal ophou, en kennis sal verouder raak. 9Ons ken maar net ten dele en ons profeteer maar net ten dele. 10Wanneer die volmaakte egter gekom het, sal al die onvolmaakte uitgedien wees.

11Toe ek nog klein was, het ek gepraat soos ’n kind, gedink soos ’n kind, geredeneer soos ’n kind. Maar noudat ek volwasse is, het ek die dinge van ’n kind ontgroei. 12Nou sien ons dinge nog net vaagweg soos in ’n dowwe spieël, maar eendag sal alles vir ons glashelder wees. Nou verstaan ek net ten dele, maar eendag sal ek ten volle verstaan, net soos God my nou ten volle verstaan. 13Al wat altyd sal bly, is geloof, hoop en liefde – hierdie drie. Maar die grootste hiervan bly steeds die liefde!

Hoor weer die laaste gedeelte:

8Die liefde sal nooit vergaan nie. Maar profesieë sal tot niet gaan, die spreek in tale sal ophou, en kennis sal verouder raak. 9Ons ken maar net ten dele en ons profeteer maar net ten dele. 10Wanneer die volmaakte egter gekom het, sal al die onvolmaakte uitgedien wees. 11Toe ek nog klein was, het ek gepraat soos ’n kind, gedink soos ’n kind, geredeneer soos ’n kind. Maar noudat ek volwasse is, het ek die dinge van ’n kind ontgroei. 12Nou sien ons dinge nog net vaagweg soos in ’n dowwe spieël, maar eendag sal alles vir ons glashelder wees. Nou verstaan ek net ten dele, maar eendag sal ek ten volle verstaan, net soos God my nou ten volle verstaan. 13Al wat altyd sal bly, is geloof, hoop en liefde – hierdie drie. Maar die grootste hiervan bly steeds die liefde!

Liefde hou aan, liefde hou uit, liefde gaan aan. Hoekom? Ek bedoel baie mense sal vandag sê dat dit nie so is nie. Verhoudings eindig, huwelike eindig, want die liefde hou op. “Ek het jou nie meer lief nie.” Hoe kan die Bybel sê dat liefde “nooit vergaan” nie? Hoe kan die Bybel sê dat liefde “altyd sal bly”? .....

Ja, hier het ons met ’n ander tipe liefde te doen. God se liefde is anders as menseliefde. God se liefde is ware liefde en daarom sal dit altyd aanhou.

Daarom is dit so belangrik dat ons ware liefde saai, ware liefde uitdra, ware liefde versprei. Mense-liefde verdwyn – God se liefde bly vir altyd. Om maar net mense-liefde, vriendskapsliefde uit te dra, help, help soms selfs baie, maar dit help net tydelik. God se liefde bly aan.

Versprei ek liefde? Watter liefde versprei ek? Dink bietjie daaroor.....

Want ek kan so maklik goed doen aan mense, sonder God; goed doen sonder dat God eers te sprake kom; goed doen, maar dis net menseliefde – die moslem en die ateïs sou dit op dieselfde manier gedoen het.

Iemand gebruik nou die dag die volgende beeld:

*Gestel die koningin van Engeland besluit om R1 miljoen vir ’n skool in Suid-Afrika te skenk. Dis goed en wonderlik, maar dit maak nog nie daardie skool deel van Engeland se koninkryk nie. Oor ’n paar maande is die geld op en dan gaan dinge aan soos altyd. Maar as die skool deel van die koninkryk kan word, dan hou die verandering aan.*

Dis die gevaar met “Christen uitreik” – dat ons net korttermyn help sonder dat die koninkryk uitbrei, dat ons pleisters plak sonder om die lewe te verander, dat ons menseliefde gee wat opraak en nie God se liefde wat ewig is nie.

Kyk bietjie wat kan gebeur as die ware liefde gesaai word....

***Video: Angola prison***

So, waarmee is JY besig? Waarmee is jy besig by jou werk, by jou huis, by jou vriende? Waar is jou ‘Angola’ waar God se liefde, ewige liefde, moet kom?

HOE doen ons dit?

1. Begin ’n gemeenskap van GELOWIGES by jou werk ← 2, 3, 5, 10
2. Begin bid VIR julle werk
3. Begin ’n VERSKIL maak → WEES ’n seën → Baas, werkers
4. Saai liefde, nie veroordeling; omgee, nie verdeling; aanvaarding, nie vrees

Amen.